Kázeň: na **Zelený štvrtok**, BA, Nový kostol, **6. 4. 2023** o 13.00; ES 101, 112,1, 490, A 70 (**VP** 112, 2-7); čítaný text: 2. Mojžišova 12, 1 a 3-7 a 11-14

**Izaiáš 26, 20:** *„Choď, ľud môj, vstúp do svojich izieb* (svojich komôr) *a zavri svoje dvere za sebou; schovaj sa na malú chvíľu, dokiaľ neprejde hnev.“*

**Milí bratia, milé sestry!**

Za bývalého režimu mali niektorí stranícki predáci v pivničných priestoroch vybudované protiatómové kryty. Dúfali, že v takomto kryte môžu prežiť útok jadrovou zbraňou, prestáť čas smrteľného rádioaktívneho žiarenia a tak sa zachrániť.

Vďaka Bohu, k obávanej atómovej vojne nedošlo a nemuselo byť v praxi vyskúšané, či by spomenuté kryty naozaj dokázali poskytnúť účinnú ochranu.

**Prorok Izaiáš hovorí tiež o špeciálnom ochrannom priestore.** O *izbe* – či podľa iných prekladov ***komore* – ktorá nás chráni pred Božím hnevom.**

**Pán Boh dal pre svetu a život v ňom svoje dobré pravidlá.** Ich zachovávaním mal vo svete vládnuť pokoj, spravodlivosť, harmónia. **Keď tieto pravidla porušujeme,** ničíme tým pokoj, spravodlivosť a harmóniu. Pretože **Boh je na strane dobra a života, nezmieri sa zo zlom. Trestá neprávosť, zlo i zanedbávanie konania dobra**(prečítať: Jakub 4, 17).

*„Hnev Boží z neba zjavuje sa proti každej bezbožnosti a neprávosti ľudí, ktorí neprávosťou prekážajú pravde“* (R 1, 18).

**Kde nájdeme chránený priestor pred spravodlivým Božím hnevom?**

Veľký týždeň, veľkonočné sviatky sú úzko späté so sviatkom  paschy, ktorú mal Boží ľud Starej zmluvy svätiť z pokolenia na pokolenie. **Pri pasche ide o ochranný priestor.** Izraelci slávili paschu vo svojich príbytkoch. Krv paschálneho baránka, ktorou pomazali veraje a vrch dverí svojich domov, vytvorila z ich príbytkov chránený priestor pred Božím hnevom. Keď anjel hnevu videl krv baránka na izraelských obydliach, prešiel pomimo a smrť nezasiahla nikoho v onom dome. **Kde bola na dverách krv baránka, tam mali ľudia istotu pred trestom smrti, pred spravodlivým Božím hnevom.**

Izraelci neboli nevinní. No Boh sa nad nimi zľutoval. Dal im tkp. zľavu: Nepožadoval za hriech obeť ich krvi. Zľavil na krv zvieraciu – baránkovu.

**Kde je pre nás dnes tento ochranný priestor?**

Je to priestor, ktorý je poznačený krvou Baránka Božieho Pána Ježiša Krista. On dáva svoju krv za hriech a pre život druhých.

Chráneným priestorom je miesto, kde prijímame Kristovo telo a krv pod spôsobom posväteného chleba a vína. Týmto chráneným priestorom je Kristova cirkev. V nej je všetko potrebné pre našu záchranu, pre našu večnú spásu. V nej nám znie Pánovo slovo, v nej prijímame Božie dary, v cirkvi je nám zvestované Božie odpustenie hriechov. Keď sa nespoliehame na svoje kvality, na správnosť nášho vzťahu s Bohom, ale na očisťujúcu moc Kristovej krvi, sme chránení pred Božím hnevom. V 1. liste Jána 1, 8 – 9 čítame: *„Ak hovoríme, že nemáme hriech, sami seba klameme a nie je v nás pravda. Ak vyznávame svoje hriechy, On je verný a spravodlivý, aby nám odpustil hriechy a očistil nás od všetkej neprávosti.“*

**Cirkev je** neviditeľným, no predsa účinným **ochranným priestorom pre všetkých, ktorí patria Ježišovi Kristovi.** A iste nie je žiadnou náhodou, keď nám Pán Ježiš – nadväzujúc na proroka Izaiáša (23, 20) pripomína: *„Keď sa ty modlíš, vojdi do svojej komôrky, zamkni dvere a modli sa k svojmu Otcovi, ktorý je v skrytosti“* (Matúš 6, 6).

Izraelci slávia na pamiatku vyvedenia z otroctva v Egypte veľkonočnú večeru – paschu.

Slovo ***pascha*** (hebr. *pesach*) znamená *„poskakovanie“ –* ***„preskakovanie“*** . Preskočenie domov označených krvou baránka. Smrť prechádzala pomimo domov Izraelcov, potretých baránkovou krvou. Ľudia, ktorí boli za dverami so znamením krvi boli zachránení pred záhubou – nezomreli.

Nie tak Egypťania. V ich domoch zomrelo všetko prvorodené. Boží spravodlivý hnev zasiahol Egypťanov. ktorí zotročili boží ľud izraelský, vo vodách Nílu zabíjali izraelských chlapcov. Teda **likvidovali národ a odmietali a prepustiť Boží ľud z otroctva. Z toho je dobré vziať si poučene aj pre udalostiach v dnešnom svete. Pohroma, ktorá dopadla na Egypt je Božím súdom. Je správou, že spravodlivosť existuje.** Egypťanom postihlo to, na čo odsúdili Izraelcov a čo im sami konali. Pán Boh ich 10x varoval. Pre Izraelcov bolo riskanté označiť svoje domy krvou a tým sa priznať k Hospodinovi uprostred nepriateľov. Krvou potreté veraje boli vyznaním viery v Hospodina, v Jeho milostivú záchranu. Tým, ktorí v Božiu záchranu uverili, bol darovaný život.

Baránok zastupuje počas paschy syna. Po hebrejsky sa ***baránok*** povie ***šé***, čo bolo veľmi blízke egyptskému výrazu pre syna: ***s̕̕*** Túto podobnosť v znení Izraelci jasne vnímali.

**Baránok** mal byť ročný samček – plný sily. **Zohrával rolu prvorodeného syna**, ktorého Egypťania stratili. Baránok umiera, aby prvorodení v Božom ľude izraelskom boli ušetrení.

**Nám to dnes celé môže pripadať drastické. No stačí si zapnúť správy a presvedčíme sa, že drastický je aj súčasný život v hriechom porušenom svete.**

Dnes na Zelený štvrtok si pripomíname ako **Ježiš** jedol poslednú večeru so svojimi učeníkmi. **Židovskej paschálnej veľkonočnej večeri dal nový význam.** V Písme čítame: *„Pán náš Ježiš Kristus v tú noc, keď bol zradený, vzal chlieb, dobrorečil, lámal a dával svojim učeníkom hovoriac: Vezmite a jedzte – toto je moje telo, ktoré sa za vás vydáva. To čiňte na moju pamiatku! A podobne po večeri vzal kalich, dobrorečil a dal im hovoriac: Pite z neho všetci – tento kalich je nová zmluva v mojej krvi, ktorá sa vylieva za vás na odpustenie hriechov. To čiňte, kedykoľvek budete piť na moju pamiatku!“*

Jedenie obetovaného baránka v starej symbolike znamenalo stotožnenie sa s ním. Obetovaný a obetujúci sú „jedným telom“. Jedenie baránka pri pasche znamená: zomrel jeden z nás – zástupca prvorodeného syna. Sme zachránení. Zhubca u nás už nemá čo hľadať.

**Pečenie baránka** – nebola len dávna úprava mäsa, ale „prechod ohňom“ – **očistným procesom**.

**V centre** však **nebol baránok, ale Božie zľutovanie, milosť, ktorá ešte trvá.** Aj my sa k tejto milosti smieme vracať. Vo Večeri Pánovej nám je viditeľne zvestované, **že Pán Ježiš Kristus je Baránok Boží, ktorý pre našu spásu obetoval na kríži na Golgote za nás svoje telo a vylial pre nás svoju nevinnú krv.** To pri Večeri Pánovej môžeme nielen počuť, ale aj vidieť a uchopiť – teda smieme sa úplne spoľahnúť. **Večera Pánova** je pripomínaním darovaného života, **slávnosťou oslobodenia Božích detí.** **Aby sme nezabúdali na veľké veci, ktoré aj s nami učinil Hospodin, máme VP prijímať často. S pokorou a radostnou vďakou.** V Kristovi Baránkovi Božom – v cirkvi, ktorá je Kristovým telom máme Bohom darovaný ochranný priestor. Amen. *Použitím: Gaston Nogrady:* Andcht /5. 4./ in: Festa Burg 2023;

Václav Vacek: Vystup na horu a buď tam (vyd. Vyšehrad, Praha 2022): **Martin Šefranko, evanjelický a. v. farár**

Čítaný text: **2. Mojžišova 12, 1 a 3 – 7 a 11 – 14**:

**1** Potom riekol Hospodin Mojžišovi a Áronovi v Egypte:  ...  **3** Povedz celému zboru Izraela: Desiateho dňa tohto mesiaca nech si každý zaobstará baránka pre rodinu, baránka na domácnosť. **4** Ak je však domácnosť malá na baránka, nech si ho zaobstará so svojím susedom, ktorý je najbližšie jeho domu, podľa počtu duší; podľa toho, kto koľko zje, počítajte aj baránkov. **5** Váš baránok nech je bezchybný jednoročný samček; vyberiete si ho z oviec alebo z kôz. **6** Budete ho opatrovať až do štrnásteho dňa tohto mesiaca; potom ho navečer zareže celé zhromaždenie zboru Izraela. **7** Nech vezmú z krvi a natrú obe veraje a vrch dverí tých domov, v ktorých ho budú jesť.  ... **11** Na tento spôsob ho jedzte: Bedrá majte podpásané, obuv na nohách a palice v rukách; s chvatom ho budete jesť; **je to pascha Hospodinova**. **12** Lebo tej noci prejdem Egyptom a pobijem všetko prvorodené, od ľudí až po zvieratá nad egyptskými bohmi ja, Hospodin, vykonám súd. **13** Krv bude vaším znamením na domoch, v ktorých ste; keď uvidím krv, prejdem popri vás a nestihne vás zhubná rana, keď budem trestať Egypt. **14** Tento deň bude pre vás pamätným dňom a **budete ho svätiť ako sviatok Hospodinov; z pokolenia na pokolenie budete ho svätiť ako večné ustanovenie.** AMEN.

*Odpoveď:* **Slovo nášho Boha zostáva naveky.**